Motorcsere Vettelnél az időmérő előtt
Hidraulikus probléma állította félre Sebastian Vettelt az utolsó azeri szabadedzésen. A csapat óvintézkedésekről beszél.
A négyszeres világbajnok abban reménykedett, hogy a pénteki csúszkálássorozata után szombaton elkapja a ritmust a bakui versenypályán, ám a harmadik szabadedzése rövidebbre sikerült, mint tervezte. Már az első etapját meg kellett szakítania, mert a szerelőknek ellenőrizniük kellett valamit a motorja környékén, aztán miután újra a pályára hajtott, mérnöke visszahívta.
7 kör megtétele után ért véget számára a gyakorlás, mivel hidraulikai probléma lépett fel. „Csökkent a hidraulikus nyomás a pályán. Ezt duplán is ellenőriznünk kellett, ami időbe telt. A bajnoki helyezésünket tekintetbe véve biztosra akartunk menni, ezért a garázsban maradtunk” – magyarázta a csapat szóvivője a Sky Sportsnak.
Biztosat nem tudott mondani azzal kapcsolatban, mennyire aggasztó a helyzetük az időmérő szempontjából, de nem tűnt különösebben gondterheltnek. „Volt egy hasonló esetünk Spanyolországban. Akkor minden rendben lett az időmérőig. Természetesen a fiúkra nagyon sok munka vár a garázsban, és attól tartok, feszült pillanatok lesznek ezek számukra, de nagyon jó szerelőink vannak” – nyugtatta meg szurkolóikat.
„Voltam a Ferrarinál, és nem vagyok biztos benne, hogy tudják, pontosan mi a probléma forrása. Ezért a legjobb, amit most tehetnek, hogy minden lehetséges dolgot kicserélnek” – mondta Martin Brundle az időmérő előtt.
Az említett barcelonai helyzetet egyébként egy vészmegoldást jelentő motorcserével orvosolták. Az olasz Sky úgy tudja most is így lesz: a vörösök a belső égésű motort cserélik ki Vettelnél (az idei legelső verzióra), miközben Kimi Räikkönen autóját is alaposan átvizsgálják.
A bajnoki éllovasnak egyedül a turbócserétől kell félnie, ez az egyetlen egység, melyből már elérte a 4-es számot és a büntetés küszöbét. A V6-osból, az MGU-K-ból, az energiatárolóból és a központi elektronikából a 2. példányát használja, míg az MGU-H-ból a 3.-at.
A Ferrarin kívül a Red Bullnál és a Renault-nál is lázas munka folyik. Max Verstappen az edzés hajrájában állt le, Jolyon Palmer autója pedig az első percekben gyulladt ki.
2017.06.24. 20:19, Andi Vissza a bloghoz